Die Boedie Blog: Hartenbos vakansie
Daar is nie veel dinge wat my 3 uur in die oggend uit die bed uitkry nie. Diaree is een van die die dinge, en die ander is om die lang pad see toe aan te durf. Gelukkig was dit hierdie keer laasgenoemde. My ma-hulle, ek en Suné is net voor 4 uur toe hier uit die Rosestad uit oppad na Hartenbos. Dit sal die eerste keer wees dat ek daar gaan vakansie hou. Ek was al saam met vriende daar maar net vir 'n langnaweek in my studente jare. Ek het my daardie tyd toe al voorgeneem om weer 'n vakansie hiernatoe te kom. My klein niggie en haar ouers is ook mal daaroor om elke Kersfees hulle karavaan te pak en te gaan kamp daar waar 'n gaatjie oop is in die baie bedrywige Hartenbos omgewing. Hulle het al lankal vir my ma en pa gevra dat ons dan die afgelope Kersfees saam met hulle gaan vakansie hou.
Maar nie te min. Ons is toe hier uit Bloem uit weg nog voor die son behoorlik sy kop uitgesteek het. My ma-hulle is nogal mense wat daarvan hou om langs die pad te stop om na besienswaardighede te gaan kyk. Nie iets wat ek ge-erf het nie. Ek staan vroeg op om so gou as moontlik by die see te kom. Suné was nog nie by die Gariep Dam gewees nie, so dit was ons eerste besienswaardigheid vir die vakansie. Dit is 'n groot spil water daar bymekaar. Dit lyk of daar ook lekker kampplek is, en ek sal graag een of ander tyd daar 'n tent wil gaan opslaan. Dit is net voor Colesberg, so ook toe sommer die regte plek om 'n vinnige koffie te maak en bestuurders te wissel.
Ons was gelukkig gewees en het 'n paar donderwolke in die Karoo gevang. Dit het dinge darem aan die koel kant gehou. Toe ons deur die donderwolke is, het die aircon in my pa se groen wa die nodige verligting verskaf. Ons het op die N1 gehou tot in Beaufort-Wes en toe weggedraai Oudshoorn toe. In De Rust moes ons ook eers weer stop om 'n koue koeldrank te koop en tot my ergernis deur 'n paar winkeltjies te stap wat net goed verkoop wat mens op die "mantelpiece" van die kaggel pak. Julle weet, daai porselein beeldjies ens. Ek noem dit sommer kaggelk _ k.
Net anderkant de Rust tref jy die Swartberge (dink ek) en Meiringspoort. Daar weer gestop en die kronkelpaadjie opgestap tot by die yskoue waterpoele met die waterval wat hulle van helder bergstroom water voorsien. Steeds was dit nie ons laaste stop nie. Die aantrekkingskrag van die padstalle met al sy konfyte en vrugte uit die Klein-Karoo is veral vir my ma, net 'n te groot versoeking om verby te ry. Die klomp vinknesse in die boom langs die padstal het my meer geïntriseer. Toe hou ek maar my lyf fotograaf.
Uiteindellik was al die padstalle agter die rug en was dit nog net die Outeniqua pas wat voor ons gelê het. Ons het sonder veel moeite by ons bestemming in Klein Brak uitgekom. Ons sou die volgende 2 weke in die in die onderte helfte van die huis bly van my ma se ou skoolvriendin. Klein Brak is ongeveer 10 km uit Hartenbos. Die familie het ook net buite Klein Brak gekamp oppad na Hartenbos. Dit het dit baie gerieflik gemaak om in die oggende gou daar by hulle te stop voor ons see toe gaan, of vir die aand se braai.
Ons het sommer al die eerste middag koers gekies see toe. Tot ons teleurstelling was die strand op Klein Brak gesluit weens Bloublasies. Ons het maar daar op die strand gelê en vir die branders gekyk. Maar dit was nie lank nie of die een Vrystater of Transvaler na die ander durf die branders aan. Na 'n paar minute was almal maar aan die swem, Bloublasies of te not. Ons was geseën met heerlike weer. Ons het nie die sonskyn gemors nie en was elke dag tot na middagete op die strand. Wat ook lekker was op Hartenbos se strand was die ATKV en Huisgenoot se strandverhoog. Van 10 uur tot 14:00 was daar kunstenaars soos Amor, Theuns Jordaan en ander bekende Afrikaanse sangers om die mense te vermaak, met Idols en Mej. Bene en Mnr. Boepens kompitisies.
Heel lekker!! Almal was vasberade om sou gou as moontlik kleurtjie aan die lyf te kry.
Daar was 'n paar dae wat die wind en weer ons nie heeltemal so goedgesind was nie, maar dit het ons die kans gegee om die omgewing te verken en 'n deur die plaaslike mall te gaan loop. Ons het tot sover as Knysna gery. Die natuur so al langs die kus af is regtig asemrowend. Net anderkant Knysna was ons by die Tuin van Eden. Wandelpaaie lei jou deur die woud met die grootste en hoogste geelhoutbome wat jy in jou lewe gesien het! 'n Mens dink ook onwillekeurig terug na Oupoot van Kringe in die Bos wat jy laas in matriek gelees het.
Kersdag was ons vroeg op om die eerste oggenddiens by te woon. Middagete het ons by die familie gaan braai, en rustig verkeer vir die res van die dag. Nuwejaar was egter 'n ander storie. My niggie het ons saamgesleep Diaz strand toe op Mosselbaai. Daar was duisende mense wat die nuwejaar ingewag het op die strand. Daar was honderde gate gewees waar die mense in vuur gemaak en gesit en gekuier het. Daar was 'n hele klomp wat nie die middernag uur gesien het nie. Dit was heerlik om Suné 'n soen te gee terwyl ons kyk hoe vuurwerke die see en branders verlig.
Die laaste paar dae het heeltemal te vinnig verby gegaan. Ons het elke oomblik wat ons kon op die strand deurgebring net om seker te maak die tên lyk so goed as moontlik en soveel foto's te neem as moontlik. Sommer 'n paar tips vir ander amateur fotograwe. Onthou as jy foto's op die strand neem, gebruik tog jou kamera se Beach Scene opsie vir die beste kwaliteit. Nog 'n ding. Onthou om die lense gereeld skoon te maak. Dit raak net soos sonbril ook vuil, en dan is jou foto's vol ligstrepe.
Ek soek nog na venote om 'n stukkie grond tussen Klein Brak en Hartenbos te koop. Hartenbos Landgoed. Gaan kyk by http://www.hartenboslandgoed.co.za/. Laat my weet as julle belangstel. Dan besit ons ons eie stukkie paradys waar ons nog hope herhinneringe kan bou.
Mag almal 'n geseënde 2007 beleef waarin al julle drome sal waar word. En wie weet, DV, kuier ons die einde van die jaar saam op Hartenbos!
Hi julle this looks like great fun but it's too much Afrikaans so just looked at the pictures sorry. You can translate it when you come end April!